Ғапуролла Даиров

Ғапуролла Даиров (15 сәуір 1932, Манаш ауылы, Новобогат ауданы, Гурьев облысы, Қазақ КСР) — физика-математика ғылымдарының кандидаты (1965), профессор (1992).

 Өмірбаяны 
Ғапуролла Даиров 1932 жылы 15 сәуірде Атырау облысы (бұрынғы Гурьев облысы), Исатай (бұрынғы Новобогат) ауданына қарасты Манаш ауылында дүниеге келген.   Руы Беріш Есенғұл, Кейкі бөлімі.

1948/49 оқу жылында Гурьев қаласындағы Жамбыл атындағы орта мектептің 10 класын бітірген. 

1949 жылы Новобогат ауданының оқытушысы болып еңбек жолын бастайды. 

1951 жылы Алматыдағы Абай атындағы Қазақтың мемлекеттік педагогикалық институтының физика-математика факультетіне оқуға түсіп, оны 1955 жылы бітіргеннен кейін, Қазақ ССР оқу Министрлігінің жолдамасымен Гурьев мемлекеттік педагогикалық институтының «математика» кафедрасында оқытушы болып, өзінің негізгі ғылыми-педагогикалық еңбек жолын бастады. 

Осы институтта математика кафедрасының оқытушысы, аға оқытушы жұмысын атқара отырып, 1958 жылы физика-математика факультетінің деканы болып тағайындалды. Бұл жұмысты 1961 жылға дейін ойдағыдай атқарып, өзінің білімін көтеру және ғылыми жұмыспен жете айналысу мақсатында Абай атындағы КАЗПИ-дің «Дифференциалдық теңдеулер» кафедрасына аспирантураға түсті. 

Аспирантураны 1964 жылы ойдағыдай аяқтап, 1965 жылы 15 қаңтарда С.М.Киров атындағы Қазақтың мемлекеттік университетінің ғылыми кеңесінде физика-математика ғылымдарының кандидаты ғылыми дәрежесін алу үшін диссертацияны нәтижелі қорғады. 

Бұдан кейін, өзінің еңбек еткен ұжымына қайта оралып, факультетте кафедра меңгерушісі, факультет деканы жұмыстарын жалғастырды. 

1966 жылы «математика» кафедрасының доценті деген ғылыми атақ алды. 

1970-1972 жылдары осы институттың оқу ісі жөніндегі проректоры болып жұмыс жасады. 

1972-1976 жылдары Атырау педагогикалық институтының ректоры болды.ДАИРОВ ҒАПУРОЛЛА Осы жылдарда институттың материалдық базасын, оқу зертханаларын қажетті құралдармен жабдықтады және институттың жас оқытушыларының асперантурада оқу мүмкіншілігін ұйымдастырып, институттың оқытушы-кадрларының ғылыми сапасын көтеруге сапалы еңбектеніп, институттың жаңа оқу жүйесін іске қосты. 

1976-1986 жылдары осы институттың «математикалық талдау» кафедрасының меңгерушісі, 1986-1993 жылдары физика-математика факультетінің деканы болып жұмыс жасады. 

1992 жылы КСРО жоғарғы аттестациялау комиссиясының шешімімен «математика кафедрасының профессоры» деген ғылыми атақ берілді. Профессор Ғ.Даиров орта және жоғары мектептерде жастарға тәлім-тәрбие, білім беру саласында 62 жыл еңбектенсе, оның 56 жылын Х.Досмұхамедов атындағы Атырау мемлекеттік университетінде үздіксіз еңбектеніп келеді. 

 Қоғамдық қызмет   
1968-70 жылдары институттың партия ұйымының хатшысы болып, Гурьев қалалық, облыстық партия комитетінің бірнеше рет мүшесі, депутаты, қалалық, облыстық партия комитетінің конференцияларына делегат болып сайланды. 

Қалалық «Білім» қоғамының төрағасы, республика «Білім» қоғамы съездерінің делегаты болды. 

 Ғылыми еңбектер 
«Математикалық анализ курсының есептері мен жаттығулар жинағы» I және II бөлімдер, 1998, 2000 ж.ж., «Математикалық талдау (талдауға кіріспе)», 2006ж., «Комплекс айнымалы функциялар теориясының есептері мен жаттығулар жинағы», 2004 ж., «Математикалық талдау (интегралдық есептеулер)» 2007ж., оқу құралдарының авторы. Осылармен қатар, Ғ.Даировтың ғылыми, ғылыми-әдістемелік және оқу-тәрбие жұмыстарына арналған 89 мақалалары республиканың және жақын-алыс шет елдердің ғылыми журналдарында, ғылыми-практикалық, әдістемелік конференциялардың материалдарында, газеттерінде жарық көрген.

 Марапаттары 
Ерен еңбегі үшін «Құрмет орденімен», «Қазақстан Республикасының тәуелсіздігіне 10 жыл», «1941-1945 жж. Ұлы Отан соғысындағы ерен еңбегі үшін», «Еңбектегі ерлігі үшін медаль», «Ерен еңбегі үшін. В.И.Лениннің туғанына 100 жыл толу құрметіне», «Ветеран труда», «1941-1945 жж. Ұлы Отан соғысындағы Жеңіске 60 жыл», «1941-1945 жж. Ұлы Отан соғысындағы Жеңіске 65 жыл» медальдарымен, «Ы.Алтынсарин», «Қазақстан Республикасынын білім беру ісінің құрметті қызметкері» төс белгілерімен, республикалық, облыстық, қалалық дәрежеде құрмет грамоталарымен марапатталған.

 Дереккөздер 

Санат:Қазақстан ғалымдары
Санат:Физика-математика ғылымдарының кандидаттары